Vor fortjente Statistiker, Statsraad Frederik Thaarup, Redacteur af Bladet Dagen, agter at udgive en kort Veiledning til Kundskab om Danmarks Handelstatistik og Handelsret. Subskription paa dette for enhver Kjøbmand og Søefarende i Særdeleshed, samt for enhver dannet Mand i Almindelighed saa nyttige Skrift, der vil udgjøre 12 Ark og koste 1 Rbd. r. S. modtages hos Udgiveren af dette Blad, Albert Borch, Det kan ventes færdig fra Pressen inden April Maaneds Udgang. Den Flid, Nøiagtighed og Fuldstændighed, der udmærker alle de foregaaende Arbeider af Forfatteren, der nu i over 30 Aar har arbeidet i dette Fag, vil sikkert ikke heller savnes i dette.
Veiledning til Kundskab om Danmarks Handelstatistik og Handelsret
Forfatter: F. Thaarup
Dato: 1823-02-26